钦定古今图书集成/明伦汇编/交谊典/第028卷 > 《议行乡约以转移风俗》姜宝
## 钦定古今图书集成/明伦汇编/交谊典/第028卷 > 《议行乡约以转移风俗》姜宝

《乡约》之行，于民间风俗甚有益。其与《保甲法》相兼行
者，则善俗而弭盗，于民间尤更有益者也。第在长民
者实意行，又能选择约正副，保甲长得其人，斯善矣。
往见尹翀莘父母曾行此，未兼保甲也，而约正副未
尽得人凭信，一二人名实不相副者主兹事，而约正
以狡而奸者厕其间。甚至委以剖决词讼，查勘事情，
清理课税，而往往为所欺，是以徒为文具，而未见有
实效。甘紫亭父母相继欲行此，谋于予，予告以实意
行请，自予家奉法始，说具予所作《乡约序》中，而亦未
兼保甲也。兼行保甲法，及予宗自为约，不令他姓人
得参与，有所妨，惟予自请于公，公特许可，尝行之而
已有效矣。公丁艰去，他约皆停寝，而独予家请于府，
改乡约为《宗约》。以《宗约》行，又以保甲法相兼行，冀垂
诸永远而不废。今犹念公意专诚，不粉饰为文具。乡
士夫致其事，及诸生已告出，学有行者，坊里有其人，
必敦请，请以礼，必不慢，必无有作辍，彬彬然风俗为
之变。约正副即一二非其人，寻革去。恶外界流来刁
棍，教唆诬害我良民，驱逐之，禁治之。地方有惯盗某
为患害者，擒致之立毙于杖下，良善赖以安生。不文
具苟简为，而一以真实行仁且勇，先教化而后诛罚。
若公非真欲敦行古道者欤？今即已去任，犹可仿其
意损益而行之。第一在《选撰约》正副得人。约中真有
孝父母、敬长上、睦乡里、教子孙，及凡为义夫节妇真
修实行之人，务推举，以凭核实而旌赏。真有不孝不
弟、不睦不姻、惯为讼师、惯赌博宿娼，一切开局勾引
及行使低假银之类，一切为非不法，亦从实开报，以
凭查访而罚治。至于各保长与其各保下之甲长，每
月稽查各甲下，有出入不时、往来不明、交游不类者，
地方有惯掏摸、惯捵窃者，并举首有水火寇盗等事，
甲长闻于保长，务相与防御而救恤。在乡以若干家
为一约、一保，务使地相近、声相闻，休戚相关也。而一
闻有事，不辞星雨，率有众即赴之，如手足腹心之相
捍护。在城以某坊某坊为一约、一保，约于每月一再
讲，勿怀市心，勿习狷薄行。保于坊，每日夜相保受，勿
分人我，如家人父子之相亲爱，合乡城成美俗，合君
子细人皆改过而迁善。以《乡约法》教民为善，以《乡约
法》兼行保甲法，又思所以为民防患，推广甘公德意。
由予一家遍推于家家，由一时行之于时时，将见化
行俗美，盗息民安，刁讼不严而渐少，逋负不严而易
完。无论民间受益，即官长不烦心力，可卧而待治矣。
予著为此议，望后来贤令君以二法相兼行，务以实
心求实益，庶民为良民，贤令君亦为良大夫矣。是为
议。